A NEMZETI SZÍNHÁZ MŰSORTERVE A 2021/22-ES ÉVADRA

**SHAKESPEARE: A MAKRANCOS HÖLGY**

**SZABÓ MAGDA: ABIGÉL**

**L. FRANK BAUM: ÓZ, A CSODÁK CSODÁJA**

**SZÉKELY CSABA: HOGYNE, DRÁGÁM!**

**MÁRAI SÁNDOR: A GYERTYÁK**

**CSONKIG ÉGNEK**

**HUNYADI SÁNDOR: A FEKETESZÁRÚ CSERESZNYE**

**OFF-LINE PROGRAM: NYÁRI TÁBOR DIÁKOKNAK**

 A Nemzeti Színház legfőbb feladata mindig, minden körülmények között hirdetni a magyar kultúrát. Küldetése kell, hogy legyen, a magyar emberek számára elhozni a varázslatot, mely lelküket és értelmüket elrepíti messzi tájakra, távoli időkbe. Örökérvényű értéket kell, hogy közvetítsen mindannyiunk számára. Ahogy Hevesi mondta:” A színház az örökké haladó, fejlődő nemzet alakuló kultúrájának mindenkori szükségességeit megértő, kifejező és ezek értelmében cselekvő intézmény.” Úgy gondoljuk, hogy a nagy klasszikus írók által közvetített értékeket mind a külföldi, mind a magyar szerzők tollából, át kell élnie minden nemzedéknek, akár az adott generáció igényei és vágyai szerint, akár egy korhű rendezésben. A Nemzeti Színháznak szintén feladata megismertetni a kortárs drámairodalmat mind a fiatalabb, mind az idősebb közönséggel, méltó helyet adva a fiatal és tehetséges drámaíróknak a bemutatkozásra. Hisszük, az általunk választott darabok megfelelnek a színház eszmeiségének, és a színház társulata kimagasló és felejthetetlen alakítást nyújthatna ezen szerepekben.

 Nyitó előadásnak ***Shakespeare A makrancos hölgy*** című vígjátékára esett választásunk. A pandémia sok mindent megváltozatott életünkben, amihez sokan nehezen vagy egyáltalán nem tudtak alkalmazkodni. A bezártság után könnyedebb szórakozásra vágyik a színházba járó közönség, ahol felhőtlenül nevethetnek és élvezhetik újra az életet. Az összezártság sok feszültséget okozott az emberek között, s e darab megmutathatja, hogyan lehetünk türelmesek másokkal, akkor is, ha nehéz. Ahogy Hevesi Sándor mondta: Shakespeare örök emberi karaktereket formált műveiben, és a mai ember számára is érvényes problémákat, kérdéseket vet fel, s erre kínál válaszokat és megoldásokat, melyhez hozzátartozik a szerelem is. A makrancos hölgy eredeti címén The Taming of the Shrew, William Shakespeare egyik korai vígjátéka. A darab egy keretjátékkal indul, amelyben egy részeg embert becsapnak, hogy nemes úrnak higgye magát. A vélt nemes úr nézi végig a tulajdonképpeni színdarabot, a szerelmesek egymásra találását, mely nem indul könnyen, mivel a nagyszájú Kata minden kérőjét elkergeti, míg testvére Bianca könnyebben talál párt édesapja Baptista révén. Végül egy Petruchio nevű nemes úr feleségül veszi az éles eszű és éles nyelvű Katát. Minden jó, ha vége jó, azt pedig mindenki maga döntse el, hogy ki viseli otthon a nadrágot.

 Ezt a darabot, minden korosztálynak ajánljuk, de legfőképpen olyan embereknek, akik szerint az igaz szerelmet rögös úton keresztül találjuk meg.

 Másodikként ***Szabó Magda Abigél*** című művét választottuk.

 A színdarab alapját szolgáló könyv 1970-ben jelent meg először, népszerűsége azóta is töretlen, számos kiadást ért meg, valamint tévésorozat, hangoskönyv, színdarab és musical is készült belőle.

 Korhűen írja le a II. világháború beköszöntét Magyarországra és ezzel együtt kis részben mi is át tudjuk élni, az akkori élet megpróbáltatásait, nehézségeit, amely a fiatalabb generációk számára már oly távoli. Ami azonban ettől is sokkal fontosabb, irányt mutat nekik a kamaszkor beilleszkedési nehézségeiben, a meggondolatlan indulati tetteik helyrehozatalában, a közösség, barátság minden nehézségen átsegítő erejében, a felelősségvállalás erkölcsi útvesztőiben, ezért is ajánljuk középiskolásoknak.

 Mélyreható mondanivalója mellett mégis egy nagyon kellemes, szórakoztató, szívet melengető élményt jelent a darab a fiataloknak, hisz megmutatja, hogy a világ összes tragédiája sem elég ahhoz, hogy leküzdje az embert, ha nem adja fel, küzd és szeret. Ez talán napjainkban fontosabb üzenettel bír, mint az elmúlt évtizedekben bármikor is.

 A ***Feketeszárú cseresznye Hunyady Sándor*** 1930-ban írt drámája is az általunk kiválasztott darabok listájára került. Ez a darab hozta meg számára az igazi sikert, tette elismert és ünnepelt drámaíróvá. A nagy siker minden bizonnyal a fájdalmasan aktuális téma érzékeny megformálásának volt köszönhető. Hunyady Trianon tragédiáját hihetetlen érzékenységgel szövi össze a három főszereplő egyéni sorsával, hiszen mindkét cselekményszál egy kimerítő, érzelmekkel teli háború. A darab végén a tragédia ellenére mégis megnyugvást nyújt a szerelem mindent elsöprő ereje, amely a nagy tragédiákon is átsegít.

 Külön aktualitása a darabnak, hogy 2020-ban volt 100 éves a Trianoni békeszerződés.

 Amennyiben megoldható a Magyar Nemzeti Táncegyüttessel való közös produkció – mint az Egri csillagok esetében – akár az évad darabja is lehet.

 Ezt a darabot minden korosztálynak ajánljuk, de legfőképp azoknak, akiknek szívügye a történelem.

 Mi is lehetne jobb a gyermeki fantáziának, mint egy ***Óz, a csodák csodája.*** Különös és varázslatos mesevilág tárul föl Baum könyvének nyomán, amelynek témája a boldogság keresése. Negyedikként e mellett a lendületes, magával ragadó meseszövéssel, kedves humorral és bájjal, valamint sugárzó ember- és életszeretettel áthatott világszerte nagy sikert aratott mesére esett döntésünk. A gyerekek egyetlen másodpercre sem unatkoznak a darab során, hiszen a feszült izgalom, az „akciók”, a lelket melengető érzelmek egymást váltva, soha nem engedik lankadni az érdeklődést.

 A darab cselekménye: Kansason félelmetes erejű tornádó söpör végig. A kis Dorothy nem tud elmenekülni, balesetet szenved. Ájult állapotban kis kutyájával, Totóval csodálatos helyre, Óz birodalmába kerül. Útja során barátokat szerez az Oroszlán, a Madárijesztő és a Bádogember személyében, ám egy kegyetlen ellenséggel, a Boszorkánnyal is szembe kerül. Noha itt minden színes és szép, Dorothy legfőbb vágya, hogy visszajusson az ő fekete-fehér, mégis úgy szeretett otthonába…

Erkölcsi mondanivalója több szálon is megvilágosodik, ilyen az egyik legfontosabb, a haza-, az otthon feltétel nélküli szeretete: "Akármilyen sivár és szürke a hazánk, mi hús-vér emberek szívesebben élünk ott, mint a világ legszebb országában. Mindenütt jó, de a legjobb otthon."

A darab interaktívvá tétele akár több évadra is teltházat biztosíthat.

 **Székely Csaba** a Bánya-trilógiájával robbant be az erdélyi, majd nem sokkal később a magyarországi színházi életbe is, ennek ellenére a neve a színházba járó közönség számára talán nem annyira ismert, viszont a szakma már több díjjal elismerte a fiatal drámaíró munkáját. 2013-ban a Nemzeti Színház is bemutatta a drámatrilógia első részét, a Bányavirágot Sebestyén Aba rendezésében. Műveiben kritikus szemmel tudja szemlélni környezetét. Szereplői felett nem ítélkezik, végtelen szeretettel formálja meg őket és tehetetlen aggódással szemléli vergődésüket. Ebben az évben egy új darabját javasolnánk a műsortervbe, egy zenéskomédiáját, melynek címe ***Hogyne, drágám!***Mint zenész táncos emberek valljuk, hogy a szórakozáshoz és kikapcsolódáshoz, elengedhetetlen a zene. Ez a darab egy mulatságosan szomorkás mese egy kisvárosi tanáremberről tele humorral, félreértéssel, bánattal, örömmel és egy csipetnyi társadalomkritikával.

 A történet így szól: Virág János mindig is mogorva, félős és visszahúzódó volt. No meg boldogtalan. Nem akar ő ezen változtatni, hiszen jól tudja: az átlagos értelmiségi család paradoxonja, hogy teljesen működésképtelen, és mégis működik. Ezt a harmonikus boldogtalanságot zavarja meg valaki a múltból, és Virág családjának élete gyökerestül felfordul.

 Úgy gondoljuk, ez a darab kifejezetten illene a Gobbi Hilda színpadra, mivel kisebb színpadon talán jobban érvényesülne a darab. Ezt a darabot 14 év fölöttieknek ajánljuk, és a romantikus darabok kedvelőinek.

 Szerelem, barátság, társaság, magány. Vagy ezek tetszőleges sorrendben. Két férfi és egy nő története, meg egy titok, aminek megfejtése elmaradt. ***Márai Sándor*** 1942-ben megjelent ***A gyertyák csonkig égnek*** című feszülő, szuggesztív erejű regénye - az író stílusművészetének remeke - vakító élességgel világít a barátság, a hűség és az árulás örvényeibe.

 Két régi barát évtizedek után újra találkozik, s végigbeszélik az éjszakát. A múltra visszatekintve egyikükből vádlott, másikukból vádló lesz: egyikük annak idején elárulta, sőt majdnem megölte barátját, elcsábította a feleségét, örökre tönkretette az életét. Ám a tragédiát valójában nem alkalmi gyengeség okozta: egy világrend széthullása a hagyományos erkölcsi értékek megrendülését is jelenti. Kinek volt igaza? Nem számít. Mindketten magányosan éltek, elvesztették mindketten, ami fontos volt nekik. Ezt megértve lesz ez a történet a mai szemmel is tanulságos történet, aminek minden második sora idézni való bölcsesség. A történet modern és érdekes. Márai értett ahhoz, hogyan kösse le az olvasó figyelmét, és az események nem úgy alakulnak, ahogy azt az ember sejtené.

A Márai által írt darabot kifejezetten felnőtteknek ajánljuk, s a realista irodalom híveinek. Ebből a műből megtanulhatjuk, hogy mindannyian különbözünk, de a hozzánk közel állók formálnak olyanná, amilyenek vagyunk. Az igaz barátság egy életre szól, és sok mindent kibír.

***„A színház feladata csak az lehet, hogy aki két és fél órára beül a nézőtérre, azzal képes legyen elfeledtetni, hogy mi történik az épületen kívül. Vígjáték, dráma vagy kabaré - teljesen mindegy. A lényeg, hogy szórakozzon a nép. / Agárdy Gábor, színművész/***

**OFF-LINE PROGRAM – TÁBOR DIÁKOK SZÁMÁRA 10-18 ÉVES KORIG**

A Nemzeti Színház egy hetes tábort szervez általános iskola felső tagozatosai és középiskolások számára. A foglalkozásokat a Nemzeti Színház színészei és drámatanárok tartják. Délelőttönként

kisebb csoportokban foglalkoznak a gyerekekkel, délután pedig próbák vannak, ahol a pénteki előadás létrehozásáért dolgoznak. Valamint minden nap 17 órától különféle programokon vehetnek részt a gyerekek. A létszám korlátozott, egy turnusban meghatározott létszámban vehetnek részt a diákok. A részvételi díj tartalmazza az ebédet. A tábort a Nemzeti Színház épületében tartják, jó idő esetén a foglalkozások szabadban is tarthatók.

A tábor célja, hogy közelebb hozza a fiatalokhoz a színház világát és azt az életérzést, amit egy színház nyújthat nekik. Elérve azt, hogy a felnövekvő generációnak igénye legyen arra, hogy színházba járjon.

**A TÁBOR PROGRAMJA**

|  |  |  |  |  |  |
| --- | --- | --- | --- | --- | --- |
| **PROGRAMOK** | **HÉTFŐ** | **KEDD** | **SZERDA** | **CSÜTÖRTÖK** | **PÉNTEK** |
| DÉLELŐTT9.00 – 12.002X 8010 perc szünettel | DRÁMAJÁTÉKOK-JELENETEK /SZÍNDARAB | DRÁMAJÁTÉKOK-JELENETEK /SZÍNDARAB | DRÁMAJÁTÉKOK-JELENETEK /SZÍNDARAB | DRÁMAJÁTÉKOK– JELENETEK /SZÍNDARAB | 9-11 FŐPRÓBA |
| 12-13 KÖZÖTT | EBÉD | EBÉD | EBÉD | EBÉD | EBÉD |
| DÉLUTÁN13.00-16.00 | PRÓBA2x80 10 perc szünettel | PRÓBA2x80 10 perc szünettel | PRÓBA2x80 10 perc szünettel | PRÓBA2x80 10 perc szünettel | 18.00 ELŐADÁS |
| 17.00 | TÁNCHÁZ | DÉRYNÉ CÍMŰ FILM MEGTEKINTÉSE | EGY SZÍNÉSZ ÉLMÉNYEI – BESZÉLGETÉS  | NÉPDALOK TANULÁSA |

**ARANY JÁNOS: JÓKA ÖRDÖGE** CÍMŰ MŰVÉNEK FELDOLGOZÁSA FELSŐ TAGOZATOSOK

IMPROVIZÁCIÓS GYAKORLATOK KÖZÉPISKOLÁSOKNAK AZ ELŐADÁS CÍME: **KAPCSOLATOK**

TALÁLKOZÁS MINDEN REGGEL: 8.45, A SZÍNHÁZ FŐBEJÁRATA ELŐTT